[{"text_idx": "#000000", "text": "Wedi\u2019i adeiladu ar farn feirniadol o ymchwil, ymholiad proffesiynol ac arbenigedd allanol"}, {"text_idx": "#000001", "text": "Mae ymarfer proffesiynol yn seiliedig ar ymchwil. Mae llawer ohoni\u2019n cael ei hysgrifennu ar gyfer cynulleidfa academaidd ac yn gysylltiedig a\u0302 chyd-destun, ond yn gynyddol mae gan unigolion fynediad i ganfyddiadau mawr a bach o ymchwil gan ymarferwyr ar-lein (gweler, er enghraifft CollectivED Working Paper Series). Gall y cyfryngau cymdeithasol ddarparu cyfrwng defnyddiol ar gyfer cael y wybodaeth ddiweddaraf o ran ymchwil, ond mae llygad feirniadol yn hanfodol (Carpenter a Krutka, 2015). Nid oes rhaid i\u2019r uwch arweinydd fod yn \u2018arbenigwr\u2019 ar gael gafael a defnyddio ymchwil, ac efallai y bydd eraill (yn enwedig athrawon dan hyfforddiant neu gydweithwyr sydd newydd gymhwyso) yn arweinwyr gwell yn y maes hwn."}, {"text_idx": "#000002", "text": "Mae ymholiad proffesiynol yn adnodd defnyddiol i athrawon ac arweinwyr. Mae\u2019r Safonau Proffesiynol ar gyfer Addysg ac Arweinyddiaeth yng Nghymru yn datgan: \u201cCeir ymgysylltu strwythuredig mewn cymuned ymchwil weithredu a thystiolaeth o arfer sy\u2019n cael ei llywio gan waith darllen ehangach a chanfyddiadau ymchwil ar raddfa genedlaethol a rhyngwladol.\u201d (Llywodraeth Cymru, 2020)."}, {"text_idx": "#000003", "text": "Mae diwylliant dysgu proffesiynol yr ysgol yn annog a chefnogi hyn, ond mae\u2019r broses yn feirniadol, yn cael ei rhannu, ac yn arwain at weithredu, gan ddefnyddio tystiolaeth i lywio cynllunio ac ymarfer. Nid yw ffocws ymholiad proffesiynol wedi\u2019i gyfyngu i flaenoriaethau\u2019r ysgol, er ei bod hi\u2019n anochel y bydd y ffocws yn cyd-fynd a\u0302 nhw yn y rhan fwyaf o achosion (Llywodraeth Cymru, 2019)."}, {"text_idx": "#000004", "text": "Tra bod modd trefnu a darparu llawer o ddysgu proffesiynol o fewn y gymuned ysgol, mae yna le i fewnbwn allanol hefyd, ar y cyd ag arbenigwyr mewnol. Mae arweinwyr ysgolion yn glir am y cymorth sydd ei angen a\u2019r cyfraniad y gall arbenigedd allanol ei wneud i sicrhau dyfnder mewn dysgu proffesiynol ac i ymgorffori\u2019r dysgu yn arferion yr ysgol (Cordingley et al 2015; Cordingley et al. 2020)."}, {"text_idx": "#000006", "text": "Dysgu Proffesiynol (rolau arweinyddiaeth ffurfiol)"}, {"text_idx": "#000007", "text": "Gweithredu\u2019r cwricwlwm a datblygiadau pellach"}, {"text_idx": "#000008", "text": "Gofynnwyd i arweinwyr ysgolion ledled Cymru ddweud wrthym sut maen nhw\u2019n Arwain Dysgu Proffesiynol, gan ddefnyddio pob un o\u2019r wyth dilysnod dysgu proffesiynol dan arweiniad effeithiol fel man cychwyn. Mae\u2019r astudiaethau achos sy\u2019n deillio o hynny\u2019n cynnig cipolwg ar bob math o ddulliau effeithiol o Arwain Dysgu Proffesiynol a fydd, gobeithio, yn dod a\u0302\u2019r dilysnodau\u2019n fyw ac yn ysbrydoli ffyrdd strategol newydd a ffres o feddwl i arweinwyr eraill yng Nghymru. Rydym am i chi Gael Eich Ysbrydoli."}, {"text_idx": "#000009", "text": "Os oes gan eich ysgol neu glwstwr enghraifft o ymarfer y gellid ei gynnwys yn yr adnodd Arwain Dysgu Proffesiynol \u2013 o dan un (neu fwy) o wyth dilysnod dysgu proffesiynol gydag arweiniad da, rydym am glywed gennych chi."}]